Samer Elnahhal

Samer Elnahhal (synt. Samer el Nahhal, 11. heinäkuuta 1975 Espoo) on Los Angelesin Musicians Institutessa opiskellut suomalainen basisti, joka soitti Lordi-yhtyeessä taiteilijanimellä OX vuosina 2005–2019. Hänen isänsä on egyptiläinen. Elnahhal soittaa Ibanezin bassoa.
Suurimpana musiikillisena esikuvanaan Elnahhal pitää Mötley Crüen basistia Nikki Sixxiä, mikä vaikutti myös hänen soitinvalintaansa.
Elnahhal vieraili OX -esiintymisasussaan Hellcity 13 -yhtyeen musiikkivideolla "In Love With Love" vuonna 2007. Vuodesta 2009 lähtien Elnahhal on opettanut bassonsoittoa internetissä suomalaisella Rockway-sivustolla.
Tällä hetkellä hän soittaa yhtyeissä Down South Junkies, Venison ja Samer Elnahhal Band esiintyen omana itsenään. El Nahhal julkaisi sooloartistina debyyttialbuminsa Supernova Kill Road 24. heinäkuuta 2020.
Nuoruus.
Elnahhaliin isä on egyptiläinen ja äiti suomalainen. Isä kuoli Elnahhalin ollessa seitsemänvuotias. Varhaisen lapsuutensa hän asui Libyassa ja Irakissa, mutta hänen perheensä muutti Suomeen Irakin–Iranin sodan sytyttyä. OX pelästyi sodan alkamista niin, että päätti olla menemättä koskaan armeijaan. Elnahhaliin lapsuuden suosikkiyhtyeitä olivat W.A.S.P. ja Mötley Crüe. Pian hän alkoikin soittaa omissa yhtyeissään kitaraa. Soitin kuitenkin vaihtui bassoksi saatuaan paikan kaverinsa yhtyeessä sillä ehdolla, että hän soittaisi bassoa.
Elnahhal on aiemmin soittanut demotason yhtyeissä Spoon ja Dead Lock. Ensimmäinen yhtye hänellä oli jo 13-vuotiaana. Vuonna 1996 hän opiskeli vuoden Musicians Institutessa, Los Angelesissa.
Liittyminen Lordiin.
Vuonna 2005 Lordi-yhtye oli kokenut kokoonpanomuutoksia ja yhtyeen basisti Niko Hurme ilmoitti eroavansa yhtyeestä. Lordin uuden basistin etsinnässä loppusuoralle pääsi kaksi kilpailijaa, Reeo Tiiainen, joka soitti Panic IC -yhtyeessä. Toinen ehdokas oli El Nahhal, joka oli päätynyt yhteisten kavereiden kautta pari kertaa Sampsa Astalan kanssa baariin. El Nahhal vaikutti Tomi Putaansuun mielestä mukavalta henkilöltä, ja hänellä oli Mötley Crüe -paita, tukeva ruumiinrakenne ja Obelixin kaltainen leppoisa persoona. Molemmat ehdokkaat olivat luonteenpiirteltään mukavia. Päätös uudesta basistista tehtäisiin kuitenkin vasta koesoitossa. Lopulta El Nahhal nousi voittajaksi, koska hän oli tasaisen rauhallinen, joka ei hirveästi ideoinut, vaan keskittyi soittoonsa. 7. lokakuuta 2005 Putaansuu soitti El Nahhalille ja kertoi, että tämä oli valittu Lordin uudeksi basistiksi.
Lordi ilmoitti maaliskuussa 2019 OXin lopettavan kesän keikkojen jälkeen yhtyeessä. OXin viimeinen esiintyminen oli 23. elokuuta 2019 Saksassa Reload Festivalilla.
Esiintymisasut Lordissa.
Esiintymisasuna OX käyttää pitkää takkia, johon on yleensä kiinnitettynä Mötley Crue -hihamerkkejä. Muita OXin asuissa toistuvia teemoja ovat paksu nahkavyö, ketjut, karvat, ja kenkinä härän kaviot. OXin naamareissa toistuvat pitkät häränsarvet, nenärengas ja pääkallomaisuus. Vuosina 2008-2010 OXin kampauksessa oli mukana irokeesi. OXin vuosina 2010-2012 käyttämässä naamarissa oli mukana ketju nenästä korvaan tribuuttina Rachel Bolanille.
Hahmon synty.
Niko Hurmeen hahmo Kalma oli niin suosittu yhtyeen fanien keskuudessa, että Mr. Lordi päätti hyvin aikaisin, että Kalman seuraajan piti olla hahmona Kalman isoveli, samaa ryhmää oleva pääkallotyyppi. Hän kysyi el Nahhalilta, mitä tämä halusi. El Nahhal vastasi haluavansa olla Mad Max -tyyppinen hirviö. "Mad Max 2 – asfalttisoturi" oli 1980-luvulla elokuva, jonka moni näki ja joka iskosti yhden poikasukupolven mieleen sen, miltä viileän näköiset tyypit näyttävät: on riepua, suojusta ja metalliosaa. Pohdittaessa tulevaa hahmoa, Mr. Lordi huomasi el Nahhalin muistuttavan ruumiinrakenneeltaan härkää. OX oli tyylikäs nimi, ja hahmo syntyi härkien pohjalta hetkessä. 
Diskografia.
Lordi.
Vaikka OX esiintyy Lordin "The Arockalypse" (2006) -albumin kansissa ja promokuvissa, hän ei soita albumilla. "The Arockalypsellä" bassoraidat soittaa yhtyeen edellinen basisti Niko ”Kalma” Hurme, sillä OX liittyi Lordiin vasta albumin äänitysten jälkeen.